南海學宮

南海學宮係原先廣東省城三大學宮之一，喺廣州，經已拆咗。佢係舊時南海縣嘅學宮，同廣府學宮同番禺學宮，分佈喺省城之內。之下一切灰飛煙滅，家下只留低學宮街一名。

位
南海學宮舊時喺五仙觀東北，光塔路以東，南海縣衙西北嘅學宮街入面。

學宮成窄長形，主軸南北走。學宮西側，喺家下朝天路南段同米市路北段，而朝天路舊時叫朝天街。南面係大門口，向學宮街，學宮街舊時叫南海街。東側唔知街名，而舊時北面𡰪係陶街。

史
南海學宮歷史悠久。中華民國時，學宮係南海縣所有。南海學宮，毁於中華人民共和國。

大清
大清末期，廢科舉。開始辦學西洋，搞學校。南海學宮開始轉做學校。當中包括一九零四年開嘅南海中學，不過無耐就搬咗。

中華民國
中華民國十年，歲次辛酉，二月左右，即係一九二一年三月，軍隊蹂躪南海學宮。翁式亮第六獨立旅嘅軍隊駐南海學宮，隨處屙尿開槍，搞到裏面縣小學同國民學校都唔敢返學，而喺入面寫字樓嘅縣紳，都畀兵士呼喝，唔敢入去。縣紳區大原等六十人，聯同國會議員孔昭晟，省議員朱文格，致總司令部，促請該旅搬藪。之不過，八月，即西曆九月都無搬走。大成殿同兩廡都變軍人睏覺地方。秋祭時，縣紳見殿內立立亂，周圍掛晒衫，賢牌都唔知喺邊。

中華民國十二年，歲次癸亥，四月左右，即係一九二三年六月，傳出廣州市長孫科要變賣南海學宮。當時學宮係南海縣公產，係祭孔場地。呢個傳聞引起人抗議。

中華民國二十年，歲次辛未，二月二十日深夜，即係一九三一年四月七號，南海學宮後面冧圍牆。幅牆高兩丈，日久失修，危危乎。當晚，臨普林里一段，突然冧咗。好彩深夜人稀無人傷，之不過，塞住交通咁嗟。

參攷

廣州古蹟
越秀區拆咗嘅建築物
學宮